b"\n_START_ARTICLE_\nPatr\xc3\xb3 digital\n_START_PARAGRAPH_\nUn patr\xc3\xb3 digital \xc3\xa9s qualsevol patr\xc3\xb3 mim\xc3\xa8tic dissenyat inform\xc3\xa0ticament, i, en conseq\xc3\xbc\xc3\xa8ncia, compost per micromotius \xe2\x80\x93generalment en forma de p\xc3\xadxels--, o b\xc3\xa9 per combinacions de micromotius i macromotius. Contrasta amb els patrons convencionals, \xc3\xa9s a dir, amb totes les altres fam\xc3\xadlies mim\xc3\xa8tiques, totes les quals consisteixen exclusivament en macromotius, formes org\xc3\xa0niques o imitatives de la natura.  _NEWLINE_Si els micromotius del patr\xc3\xb3 digital consisteixen en p\xc3\xadxels hom parla, m\xc3\xa9s concretament, de patr\xc3\xb3 pixelat. Com que la majoria de patrons digitals s\xc3\xb3n pixelats, en la pr\xc3\xa0ctica tots dos termes s'usen indistintament, amb predomini del primer. De fet, la concepci\xc3\xb3 popular \xc3\xa9s que s\xc3\xb3n patrons digitals aquells que consisteixen en p\xc3\xadxels._NEWLINE_Tot el conjunt de patrons digitals es pot agrupar en una fam\xc3\xadlia tipol\xc3\xb2gica clarament definida (fam\xc3\xadlia de patrons mim\xc3\xa8tics digitals o pixelats). La fam\xc3\xadlia podria dividir-se interiorment en grups de patrons, per afinitats de l'aspecte general; tindr\xc3\xadem aix\xc3\xad, per exemple, CAPDAT i derivacions, MultiCam i derivacions, digitals basats en tigrats, digitals basats en clapejats, etc., etc. _NEWLINE_Exemples de patrons digitals\n_START_SECTION_\nOrigen i \xc3\xa8xit internacional\n_START_PARAGRAPH_\nEl primer patr\xc3\xb3 digital de la hist\xc3\xb2ria fou el CADPAT (Canadian disruptive pattern), adoptat per les forces armades canadenques el 1997. Presenta versions boscosa i des\xc3\xa8rtica._NEWLINE_De seguida el CADPAT, i la nova tipologia mim\xc3\xa8tica que inaugurava, adquiriren notorietat internacional, i diverses pot\xc3\xa8ncies, comen\xc3\xa7ant pels EUA, es llan\xc3\xa7aren a elaborar patrons digitals amb qu\xc3\xa8 equipar llurs tropes. _NEWLINE_Avui dia la fam\xc3\xadlia digital \xc3\xa9s la predominant internacionalment: la pr\xc3\xa0ctica totalitat dels patrons mim\xc3\xa8tics sorgits en els darrers quinze anys s\xc3\xb3n patrons digitals, i aquests equipen la major part d'ex\xc3\xa8rcits del m\xc3\xb3n, d'Europa a Latinoam\xc3\xa8rica, passant per la Xina (amb excepcions importants, per\xc3\xb2).\n_START_SECTION_\nDerivacions del CADPAT\n_START_PARAGRAPH_\nJa el 2002 el cos de marines estatunidenc adopt\xc3\xa0 el patr\xc3\xb3 MARPAT (Marine pattern), en introduir el nou model d'uniforme de campanya MCCUU (Marine Corps combat utility uniform). Es tracta d'una c\xc3\xb2pia reacolorida del CADPAT, amb versions boscosa i des\xc3\xa8rtica; per\xc3\xb2 l'h\xc3\xa0bil tria dels colors \xe2\x80\x93pel que fa a la versi\xc3\xb3 boscosa-- ha convertit el MARPAT en un patr\xc3\xb3 de refer\xc3\xa8ncia, al seu torn._NEWLINE_De fet, molts dels patrons digitals adoptats per multitud d'ex\xc3\xa8rcits parteixen del disseny del CAPDAT o del MARPAT boscosos; i generalment hom ha tingut el bon sentit de triar-hi coloracions diferenciades segons el medi a qu\xc3\xa8 es destina l'uniforme. No fou el cas de l'ex\xc3\xa8rcit estatunidenc, per\xc3\xb2._NEWLINE_L'ex\xc3\xa8rcit estatunidenc rebutj\xc3\xa0 d'assumir el MARPAT com a propi, desestim\xc3\xa0 el MultiCam (vegeu m\xc3\xa9s avall) i finalment adopt\xc3\xa0 el patr\xc3\xb3 UCP (universal camouflage pattern) el 2004, en introduir el nou model d'uniforme de campanya ACU (Army combat uniform), que venia a substituir el veter\xc3\xa0 BDU en patr\xc3\xb3 woodland. En el seu moment l'UCP es present\xc3\xa0 com a fruit d'un llarg proc\xc3\xa9s d'estudis i proves, fet aut\xc3\xb2nomament per\xc3\xb2 en cooperaci\xc3\xb3 amb el Canad\xc3\xa0; i se'n tri\xc3\xa0 una \xc3\xbanica versi\xc3\xb3, de domin\xc3\xa0ncia grisenca, que hom assegurava ideal per a qualsevol mena d'escenari (bosc, jungla, desert, medi urb\xc3\xa0, etc.). Cap al 2009, per mor de l'efectivitat, les tropes estatunidenques desplegades a l'Afganistan comen\xc3\xa7aren a usar exemplars d'ACU estampats no pas en l'UCP reglamentari, sin\xc3\xb3 en un patr\xc3\xb3 comercial, el MultiCam. Llavors es destap\xc3\xa0, amb considerable esc\xc3\xa0ndol, que en realitat l'UCP no era m\xc3\xa9s que una c\xc3\xb2pia mal feta del CADPAT (directament o mitjan\xc3\xa7ant el MARPAT), frustrada a m\xc3\xa9s per la coloraci\xc3\xb3 mal triada; que resultava poc efectiu en tota mena d'escenaris; i que en tota l'operaci\xc3\xb3 s'hi havien malbaratat in\xc3\xbatilment milions de d\xc3\xb2lars.\n_START_SECTION_\nEfectivitat i cr\xc3\xadtiques\n_START_PARAGRAPH_\nEn teoria, els micromotius (generalment p\xc3\xadxels), confusos a la vista, dificulten discernir la forma; aix\xc3\xb2, te\xc3\xb2ricament, dotaria els patrons digitals d'una qualitat disruptiva superior, que, a m\xc3\xa9s a m\xc3\xa9s, f\xc3\xb3ra id\xc3\xa8ntica a diverses escales de dist\xc3\xa0ncia._NEWLINE_En la pr\xc3\xa0ctica, el grau d'efectivitat d'aquests patrons \xc3\xa9s molt divers; i si b\xc3\xa9 els models m\xc3\xa9s reeixits semblen tenir una efectivitat mim\xc3\xa8tica marginalment superior, tots presenten el mateix problema que qualsevol altre tipus de patr\xc3\xb3: poden \xc3\xa9sser m\xc3\xa9s o menys efectius en posici\xc3\xb3 est\xc3\xa0tica, per\xc3\xb2 perden efectivitat mim\xc3\xa8tica un cop en moviment. _NEWLINE_Per a alguns cr\xc3\xadtics la voga dels patrons digitals es deu m\xc3\xa9s a q\xc3\xbcestions de moda i prestigi (la pru\xc3\xafja d'anar a l'\xc3\xbaltim crit) que no a cap efectivitat militar constatable."